Kinderboeke: Illustrasie, teks moet vertaal word | Netwerk24
Kinderboeke: Illustrasie, teks moet vertaal word
Deur Theuns Du Buisson 14 Julie 2018 05:01
Piet Grobler, David Griessel en Philip de Vos, met Niki Daly wat via Skype betrek is om op die Vrystaat Literatuurfees te gesels oor die vertaling en illustrasie van kinderverhale. Foto: Conrad Bornman
Op 'n gesprek oor die vertaling van kinderverhale vertel Piet Grobler dat selfs illustrasies soms vertaal moet word.
Grobler vertel dat Axel Scheffler wat die Gruffallo-boek geïllustreer het 'n vroulike bokkarakter met twee spene op haar uier geteken het. Die boek is internasionaal so versprei, maar die Amerikaanse uitgewer wou niks weet nie. Hy moes die twee spene uitvee. "Het hulle bokke dan nie tiete nie?" wou Grobler op 'n Vrystaat Literatuurfees-gesprek oor kinderboek-illustrasies en -vertaling weet.
Philip de Vos voel ook dat kinderboekvertalers meer betaal moet word as die vertalers van prosa. "Mens kan 'n boek soos hierdie in 'n uur vertaal, maar as dit moet rym, kan dit weke neem."
Volgens hom is dit belangrik om te besef dat kinders nie almal een homogene mark is nie.
David Griessel, gespreksleier, het by De Vos aangesluit deur te sê dat kinderboeke dikwels geskryf word om hardop gelees te word. Dit is daarom belangrik om die sjarme en warmte daarvan te behou.
Hoewel De Vos se kinderboeke dikwels in Afrikaans en Engels verskyn, sê hy dat hy nooit vertaal nie. "Ek behou wel sekere woorde tussen die stories om dit vir Piet makliker te maak. Die illustrasies moet in alle tale dieselfde bly."
Hoewel illustreerders gewoonlik by 'n tipe vertaling van woord na beeld betrokke is, raak dit ingewikkeld as dit dan boonop gelyk in verskillende tale uitgegee word. Grobler en De Vos het al baie werk saam gedoen, maar De Vos vertel dat die illustrasies elke keer steeds vir hom 'n verrassing is. De Vos spot dat baie van sy "stoute" strokies wat hulle destyds vir De Kat gedoen het, deur Grobler vererger is – dan skrik hy hom boeglam as hy dit in die tydskrif sien.
Grobler doen meestal illustrasies vir kinderboeke, omdat hy as 'n sterk naam in die bedryf gevestig is. Volgens hom is dit belangrik om te besef dat kinders nie almal een homogene mark is nie.
"My dogtertjie kon sekere vorme van visuele kommunikasie verstaan wat ander kinders nie kan nie, en andersom."